《拟古十九首 其七 明月皎夜光》
明代·姚光虞

迢迢仲秋夕，璧月扬素辉。仰视河汉间，灿灿明星稀。

白露泫庭柯，蟋蟀鸣声悲。鸿雁天际翔，岁暮将何之。

言念平生欢，结交贫贱时。一朝致青云，弃我如敝帷。

物候有变迁，人情难久持。友道日荆棘，叹息谷风诗。

作者简介：姚光虞，字继如。南海人。明世宗嘉靖三十四年（一五五五）举人。历仕十九年，官至庆远知府。尝从黄佐学，工词翰。著有《玉台》、《蓟门》、《西游》诸稿。清温汝能《粤东诗海》卷二八、清道光《广东通志》卷二八二等有传。